Απόφαση της Επιτροπής

της 19ης Απριλίου 2001

σχετικά με μια αίτηση εξαίρεσης που υπέβαλε η Ιταλία δυνάμει του άρθρου 8 παράγραφος 2 στοιχείο γ) της οδηγίας 70/156/ΕΟΚ του Συμβουλίου για την προσέγγιση των νομεθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους

[κοινοποιηθείσα υπό τον αριθμό Ε(2001) 1093]

(Το κείμενο στην ιταλική γλώσσα είναι το μόνο αυθεντικό)

(2001/343/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/156/ΕΟΚ του Συμβουλίου, της 6ης Φεβρουαρίου 1970, για την προσέγγιση των νομεθεσιών των κρατών μελών σχετικά με την έγκριση τύπου των μηχανοκίνητων οχημάτων και των ρυμουλκουμένων τους(1), όπως τροποποιήθηκε τελευταία από την οδηγία 2000/40/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 8 παράγραφος 2 στοιχείο γ) της εν λόγω οδηγίας,

Εκτιμώντας τα ακόλουθα:

(1) Η αίτηση εξαίρεσης που υπέβαλε η Ιταλία στις 18 Δεκεμβρίου 2000, την οποία παρέλαβε η Επιτροπή στις 21 Δεκεμβρίου του 2000, περιείχε τις πληροφορίες που απαιτεί το άρθρο 8 παράγραφος 2 στοιχείο γ) της οδηγίας 70/156/ΕΟΚ. Η αίτηση αφορά τις απαιτήσεις που διέπουν τα ενσωματωμένα συστήματα διάγνωσης (OBD) για δύο τύπους οχημάτων κλάσης Μ1 που χρησιμοποιούν πεπιεσμένο φυσικό αέριο ως καύσιμο.

(2) Είναι βάσιμοι οι λόγοι που αναφέρονται στην αίτηση, σύμφωνα με τους οποίους αυτοί οι τύποι οχημάτων πληρούν τις απαιτήσεις του παραρτήματος IV της οδηγίας 70/156/ΕΟΚ, εκτός από την οδηγία 70/220/ΕΟΚ του Συμβουλίου, της 20ής Μαρτίου 1970, για την προσέγγιση των νομοθεσιών των κρατών μελών όσον αφορά τα μέτρα για την καταπολέμηση της ατμοσφαιρικής ρύπανσης από τις εκπομπές των μηχανοκίνητων οχημάτων(3), όπως τροποποιήθηκε τελευταία από την οδηγία 1999/102/ΕΚ της Επιτροπής(4).

(3) Το άρθρο 2 παράγραφος 3 της οδηγίας 98/69/ΕΚ του Ευρωπαϊκού Κοινοβουλίου και του Συμβουλίου(5) ορίζει ότι οι απαιτήσεις της οδηγίας αυτής αρχίζουν να ισχύουν από την 1η Ιανουαρίου 2001 για τα νέα οχήματα της κατηγορίας Μ που συνοδεύονται από πιστοποιητικό πιστότητας.

(4) Εντούτοις, τα ενσωματωμένα συστήματα διάγνωσης (OBD) είναι σε λιγότερο ανεπτυγμένο στάδιο όσον αφορά τα οχήματα τα εξοπλισμένα με κινητήρες επιβαλλόμενης ανάφλεξης που χρησιμοποιούν ως καύσιμο, μονίμως ή περιοδικώς, πεπιεσμένο φυσικό αέριο (CNG) και δεν μπορούν επομένως να απαιτούνται για νέα οχήματα της κατηγορίας Μ που συνοδεύονται από πιστοποιητικό πιστότητας πριν από το 2004.

(5) Η εγκυρότητα των εγκρίσεων που χορηγούνται δυνάμει της παρούσας απόφασης δεν θα πρέπει να επεκταθεί πέραν της ημερομηνίας έναρξης της εφαρμογής των απαιτήσεων της οδηγίας 2001/ΕΚ του Ευρωπαϊκού Κοινοβουλίου και του Συμβουλίου, όσον αφορά τα νέα οχήματα της κατηγορίας Μ που συνοδεύονται από το πιστοποιητικό πιστότητας(6).

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την προσαρμογή στην τεχνική πρόοδο, που έχει συσταθεί βάσει της οδηγίας 70/156/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα εγκρίνεται η αίτηση που υπέβαλε η Ιταλία για εξαίρεση όσον αφορά την παραγωγή και την διάθεση στην αγορά δύο τύπων οχημάτων κλάσης Μ1 που χρησιμοποιούν πεπιεσμένο φυσικό αέριο ως καύσιμο, όσον αφορά τις σχετικές απαιτήσεις που διέπουν τα ενσωματωμένα συστήματα διάγνωσης (OBD).

Άρθρο 2

Η εγκυρότητα των εγκρίσεων που χορηγούνται σύμφωνα με την παρούσα απόφαση αρχίζει να ισχύει την 1η Ιανουαρίου 2001 και λήγει την 31η Δεκεμβρίου 2003.

Άρθρο 3

Η παρούσα απόφαση απευθύνεται στην Ιταλική Δημοκρατία.

Βρυξέλλες, 19 Απριλίου 2001.

Για την Επιτροπή

Erkki Liikanen

Μέλος της Επιτροπής

(1) ΕΕ L 42 της 23.2.1970, σ. 1.

(2) ΕΕ L 203 της 10.8.2000, σ. 9.

(3) ΕΕ L 76 της 6.4.1970, σ. 23.

(4) ΕΕ L 334 της 28.12.1999, σ. 43.

(5) ΕΕ L 350 της 28.12.1998, σ. 1.

(6) ΕΕ L 35 της 6.2.2001, σ. 34.